Diari Oficial de la Generalitat Valenciana


Sumari del DOGV 3230, del 27-04-1998 (1998/3104)

ORDRE de 26 de març de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes a les arts escèniques de la Comunitat Valenciana.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3230

Data del DOGV
:   27-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3104


Data del document
:   26-03-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 26 de març de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes a les arts escèniques de la Comunitat Valenciana. [1998/X3104]
  
El Decret 36/1994, de 21 de febrer, del Govern Valencià, pel qual s'aprova el Reglament Orgànic i Funcional de l'ens públic Teatres de la Generalitat Valenciana, estableix com a finalitat de l'ens el desplegament i l'execució de la política cultural de la Generalitat Valenciana en el camp de les arts escèniques i, molt especialment, en els sectors del teatre i la dansa.
  
Entre les funcions que s'assignen a Teatres de la Generalitat Valenciana, hi ha el foment de les arts escèniques i la promoció de companyies i grups teatrals, el desplegament i promoció de tot tipus d'actuacions teatrals, festivals i certàmens, i el suport a la creativitat escènica i la seua difusió, i també la cooperació junt a altres agents i entitats culturals en el sector de les arts escèniques d'àmbit públic o privat.
  
La Conselleria de Cultura, Educació i Ciència de la Generalitat Valenciana convoca les ajudes, a través de l'ens públic Teatres de la Generalitat Valenciana, a fi que contribuïsquen a consolidar el sector teatral i de la dansa, potenciant els creadors i autors valencians, la producció de nous espectacles, la concertació de companyies, les ajudes a gires i assistència a festivals, les beques de formació i investigació, l'ajuda a entitats sense ànim de lucre i a projectes d'especial interès que contribuïsquen a la consolidació de les polítiques teatrals de la Comunitat Valenciana.
  
Per tot això i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió d'ajudes a les arts escèniques de la Comunitat Valenciana per a 1998 i aprovar les bases per les quals es regirà, que s'inclouen com a annex de aquesta ordre.
  
Segon
  
L'import global màxim de les ajudes és de 883.529.676 de pessetes, que es pagaran a càrrec dels crèdits del capítol IV, línia de subvenció 4.01, dels vigents pressupostos de l'ens públic Teatres de la Generalitat Valenciana.
  
DISPOSICIONS FINALS
  
Primera
  
Es faculta la direcció de Teatres de la Generalitat Valenciana perquè, en l'àmbit de les seues competències, dicte les resolucions necessàries per al desplegament i l'execució de aquesta ordre.
  
Segona
  
Contra aquesta ordre, que posa fi a la via administrativa, es podrà interposar recurs contenciós administratiu, en el termini de dos mesos a comptar des de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana.
  
Per a interposar el recurs caldrà comunicar-ho prèviament a la Conselleria de Cultura.
  
Tot això segons l'article 58.3 de la Llei de la Jurisdicció Contenciosa Administrativa.
  
Tercera
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 26 de març de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex
  
Bases reguladores de la convocatòria pública per a la concessió d'ajudes a les arts escèniques de la Comunitat Valenciana per a 1998
  
Capítol I
  
Normes generals
  
1. Objecte de les ajudes
  
L'objecte de les ajudes és contribuir al manteniment i consolidació del teatre i la dansa a la Comunitat Valenciana, a través de la potenciació de les diferents activitats que es realitzen en els dos sectors, tenint com a fi últim que els ciutadans puguen disposar d'una oferta diversificada i de qualitat.
  
2. Modalitats i quantia de les ajudes
  
2.1. Aquesta convocatòria comprèn les modalitats d'ajuda següents:
  
a) Ajudes a la creació
  
b) Ajudes a la producció
  
c) Ajudes a gires i assistència a festivals
  
d) Concertació de companyies de teatre i dansa i manteniment de sales
  
e) Ajudes a la formació i investigació
  
f) Ajudes a entitats sense ànim de lucre
  
g) Ajudes a projectes d'especial interès
  
2.2. L'import global màxim de les ajudes és de 799.394.634 PTA, que es distribuiran entre les modalitats esmentades segons les quantitats següents:
  
a) Per a la modalitat d'ajudes a la creació, 2.400.000 pessetes.
  
b) Per a la modalitat d'ajudes a la producció, 08.064.195 de pessetes.
  
c) Per a la modalitat d'ajudes a gires i assistència a festivals, 54.437.453 de pessetes.
  
d) Per a la modalitat de concertació de companyies de teatre i dansa i manteniment de sales, 07.804.766 de pessetes.
  
e) Per a la modalitat d'ajudes a la formació i investigació, 6.000.000 de pessetes.
  
f) Per a la modalitat d'ajudes a entitats sense ànim de lucre, 9.000.000 de pessetes.
  
g) Per a la modalitat d'ajudes a projectes d'especial interès, 7.600.000 pessetes.
  
3. Beneficiaris
  
Dins dels límits pressupostaris i conforme a les condicions i criteris que estableixen les presents bases, podran obtenir les ajudes les persones físiques i jurídiques que complisquen els requisits específics que s'indiquen per a cada modalitat d'ajuda i que realitzen les actuacions previstes en cada cas durant aquest exercici.
  
4. Sol·licituds
  
4.1. La sol·licitud de les ajudes es formularà davant l'ens públic Teatres de la Generalitat Valenciana en el termini de quinze dies comptats des de l'endemà de la publicació de aquesta convocatòria en el Diari Oficial de la Generalitat Valenciana.
  
4.2. Les sol·licituds s'hauran de formalitzar en el model d'instància que figura al final de les presents bases.
  
4.3. Les instàncies es podran presentar als registres de les direccions territorials de Cultura i Educació de València, Castelló i Alacant, al registre central de Conselleria esmentada, al registre de l'ens públic Teatres de la Generalitat Valenciana, o per qualsevol dels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Si l'últim dia de termini legal és inhàbil, dissabte, els dies 24 i 31 de desembre o qualsevol altre que reglamentàriament es declare com a tal, es consideraria prorrogat fins el primer dia hàbil següent, segons l'article 2 in fine del Decret 82/90.
  
Les direccions territorials de Cultura i Educació remetran les sol·licituds d'ajuda i l'informe corresponent a Teatres de la Generalitat Valenciana en el termini màxim de deu dies naturals.
  
4.4. A més de la instància, els interessats en les ajudes hauran de presentar la documentació següent:
  
a) Quan el sol·licitant siga una persona física:
  
- fotocòpia del DNI.
  
b) Quan es tracte d'associacions, companyies o empreses:
  
- Número de CIF.
  
- Fotocòpia d'un document oficial o notarial que n'acredite l'existència legal.
  
- Certificat de l'acord adoptat per l'òrgan de govern corresponent en què s'aprove sol·licitar l'ajuda i es faculte el president, gerent, etc. per a subscriure la petició.
  
- Fotocòpia del DNI de qui subscriu la petició en nom de l'empresa o associació.
  
c) Dades bancàries, número de compte, agència o nom de l'entitat on el sol·licitant vol rebre l'ajuda si li és concedida.
  
d) Llevat dels casos de persones físiques, caldrà un certificat d'inscripció en el Registre Administratiu d'Empreses i Associacions de Caràcter Teatral de la Comunitat Valenciana, o si no se'n té, justificants d'haver iniciat els tràmits d'inscripció en l'esmentat registre.
  
e) Documents específics de cada modalitat d'ajuda establits en els capítols següents de les presents bases.
  
4.5. Si la sol·licitud no inclou totes les dades exigides o falta documentació, s'instarà a l'interessat perquè en el termini de deu dies corregisca els defectes, i se l'advertirà que si no ho fa no es cursarà la sol·licitud incompleta i s'arxivarà l'expedient sense més tràmits.
  
4.6. Un mateix peticionari només podrà sol·licitar una ajuda per cada una de les modalitats previstes en la convocatòria, llevat de la modalitat d'ajudes a gires i assistència a festivals, en què es podrà sol·licitar una ajuda per a cada una de les fases previstes en la convocatòria.
  
5. Resolució de les convocatòries
  
5.1. Per a la valoració de les sol·licituds presentades, es crea una comissió tècnica de la qual no podran formar part persones directament relacionades en els expedients que s'hauran de valorar.
  
La Comissió Tècnica estarà presidida per la directora de Teatres de la Generalitat Valenciana, i en formaran part el gerent de Teatres de la Generalitat Valenciana, que en serà el vicepresident, i cinc vocals designats per la directora de l'ens públic.
  
El secretari de la Comissió serà designat per la directora de Teatres de la Generalitat Valenciana entre el personal de l'ens.
  
5.2. Tant la directora de Teatres de la Generalitat Valenciana com la Comissió podran demanar als interessats totes les dades i acreditacions que consideren necessàries per a l'adequada qualificació dels projectes.
  
5.3. La Comissió Tècnica elevarà la proposta al president de Teatres de la Generalitat Valenciana, que haurà de resoldre aquesta convocatòria en el termini de quaranta-cinc dies naturals, comptadors des de l'endemà de l'últim dia hàbil en què es puguen presentar instàncies.
  
En el cas que la convocatòria no siga resolta en el termini anteriorment previst, es considerarien desestimades totes les sol·licituds.
  
5.4. L'import de les subvencions regulades en aquesta convocatòria en cap cas no podrà ser d'una quantia que, aïlladament o en concurrència de subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
5.5. Les economies que puguen produir-se per l'aplicació del que estableix aquesta base, podran disposar-se, a través d'una nova resolució del president de Teatres de la Generalitat Valenciana, incrementant la quantitat concedida a algun dels beneficiaris o incloent-ne d'altres inicialment exclosos, o fins i tot variant les quantitats previstes en el punt 2.2 de aquesta base per a cada una de les diferents modalitats.
  
5.6. En el cas que una companyia siga considerada com a companyia concertada, podrà exigir-se-li la firma d'un acord de concertació entre esta companyia i Teatres de la Generalitat Valenciana en què s'expressen les obligacions a què es comprometen les dues parts. La seua vigència serà, com a màxim, fins el 31 de desembre de 1998.
  
6. Obligacions dels beneficiaris
  
Tots els beneficiaris de les subvencions estan obligats a:
  
a) Comunicar a Teatres de la Generalitat Valenciana l'acceptació de l'ajuda en el termini dels quinze dies naturals següents a la recepció de la notificació de concessió. En el cas que no es comunique l'acceptació, es considerarà que el beneficiari hi renuncia i perdrà el dret a l'ajuda.
  
b) Acreditar, en el termini màxim de quinze dies des de l'endemà de la notificació de concessió, que es troben al corrent en les seues obligacions tributàries i davant la Seguretat Social, relatives als dotze mesos anteriors a la sol·licitud de la subvenció, en els termes que preveu l'Ordre de la Conselleria d'Economia i Hisenda de 30 de maig de 1996 (DOGV de 21-06-96).
  
c) Realitzar l'activitat que fonamenta la concessió de la subvenció seguint el programa presentat.
  
d) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
  
e) En el cas que l'activitat es realitze després de la notificació de la concessió de l'ajuda, es farà constar en tota publicació, fullet, programa, publicitat, etc., en qualsevol mitjà o suport emprat, el patrocini de l'activitat per la Generalitat Valenciana. A l'efecte, s'inserirà en lloc preferent i destacat el logotip de Teatres de la Generalitat Valenciana, segons les normes d'identitat corporativa de la institució.
  
f) Justificar l'ús de la subvenció en la forma que s'indica en les presents bases.
  
g) Comunicar a Teatres de la Generalitat Valenciana les subvencions concedides per al mateix fi i el seu import.
  
h) Firmar un acord de concertació entre la companyia i Teatres de la Generalitat Valenciana en el cas de ser companyia concertada.
  
i) Sotmetre's a les actuacions de control financer que corresponen a la Intervenció General relatives a les subvencions o ajudes concedides.
  
j) Acreditar la realització de l'activitat i el compliment dels requisits i condicions que determina la concessió o l'ús de l'ajuda.
  
k) Les que de caràcter específic i per a cada modalitat es determinen en els capítols següents.
  
7. Justificació i pagament de les ajudes
  
7.1. El pagament de les ajudes es realitzarà d'una sola vegada, sempre que l'activitat s'haja realitzat seguint el programa presentat i se'n justifique correctament l'ús.
  
7.2. Tots els documents que servisquen per a justificar la subvenció s'hauran de presentar a Teatres de la Generalitat Valenciana abans del 20 de desembre de 1998. A partir d'ací el crèdit pressupostari quedarà anul·lat i es perdrà el dret a cobrar l'ajuda concedida.
  
7.3. Per a les ajudes a la producció, a gires i assistència a festivals, a entitats sense ànim de lucre i a projectes d'especial interès, s'haurà de presentar la documentació següent:
  
- Memòria de les activitats realitzades en què s'indique el pressupost final per partides.
  
- Publicitat en mitjans de comunicació, fullets i cartells editats.
  
- Justificants de despeses pel valor de la subvenció concedida.
  
7.4. Per a les ajudes a la creació, s'haurà de presentar la documentació següent:
  
- Text original de l'obra.
  
- Declaració signada per la qual se cedeixen a Teatres de la Generalitat Valenciana els drets de publicació o producció de l'obra, en el cas que no hi haja un compromís previ entre l'autor i una editorial o companyia.
  
7.5. Per a les ajudes a la formació i la investigació, s'haurà de presentar la documentació següent:
  
a) En el cas que tinguen com a finalitat l'assistència a cursos de perfeccionament:
  
- Memòria de les activitats realitzades.
  
- Justificants de matrícula i acreditació d'assistència al curs expedida pel centre on s'ha impartit.
  
b) En el cas que tinguen com a finalitat la realització de projectes de formació:
  
- Memòria de les activitats realitzades en què s'indique el pressupost final per partides.
  
- Publicitat en mitjans de comunicació, cartells i fullets editats.
  
- Justificants de despeses pel valor de la subvenció concedida.
  
c) En el cas que tinguen com a finalitat la realització de projectes d'investigació:
  
- memòria de les activitats realitzades,
  
- còpia del projecte d'investigació.
  
7.6. Les companyies que siguen concertades hauran de presentar justificants per les activitats globals que s'especifiquen en els seus convenis de concertació. En tot cas, no podran justificar per adquisicions patrimonials o per despeses originades en les actuacions realitzades a la Comunitat Valenciana.
  
7.7. No obstant l'exposat anteriorment, Teatres de la Generalitat Valenciana podrà anticipar el pagament fins el 60% de la totalitat de la subvenció concedida, després de la presentació de l'aval bancari per l'import que s'ha de percebre, segons les normes següents:
  
- Fins a un 40% de l'import de la subvenció es podrà lliurar immediatament, una vegada concedida.
  
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
S'exceptuen del que preveu aquest punt les ajudes per a la creació i per a la formació i la investigació.
  
8. Altres disposicions
  
8.1. Teatres de la Generalitat Valenciana es reserva la possibilitat de reduir l'import de la subvenció o de revocar-ne la concessió, si el programa definitiu no es correspon bàsicament al que es va presentar per a sol·licitar la subvenció.
  
8.2. Teatres de la Generalitat Valenciana es reserva igualment la possibilitat de revocar la subvenció en cas d'incompliment d'alguna de les obligacions imposades al beneficiaris per les presents bases.
  
8.3. Tota alteració de les condicions que s'han tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
8.4. Seran procedents el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtenir la subvenció sense complir les condicions requerides.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris per a la concessió de la subvenció.
  
Capítol II
  
Ajudes a la creació
  
9. Finalitat de la concessió
  
Les ajudes a la creació tenen com a finalitat potenciar l'escriptura teatral d'autors valencians, tant en castellà com en valencià.
  
10. Quanties i modalitats de les ajudes
  
Es convoquen set ajudes, una per a autors que tinguen almenys una de les seues obres publicada; tres per a autors que almenys hagen posat dos dels seus textos en escena, i tres més per a autors novells que no hagen publicat ni representat les seues obres.
  
La dotació global destinada a les ajudes serà de dos milions quatre-centes mil pessetes.
  
La distribució per modalitats serà la següent:
  
a) Per a autors que hagen publicat: 600.000 PTA.
  
b) Per a autors que hagen posat en escena les obres: 400.000 PTA cada ajuda.
  
c) Per a autors novells: 200.000 PTA cada ajuda.
  
11. Beneficiaris
  
Solament podran sol·licitar les ajudes autors nascuts a la Comunitat Valenciana o que hi tinguen la seua residència i lloc de treball habitual.
  
12. Documentació específica que ha d'acompanyar la sol·licitud
  
a) Currículum personal on conste la seua trajectòria com a autor dramàtic i la seua relació en el món del teatre.
  
b) Sinopsi argumental del text que proposa escriure, indicant si serà en valencià o castellà.
  
c) Termini en què es compromet a lliurar l'obra escrita, que no podrà ultrapassar el 20 de desembre de 1998.
  
13. Criteris de selecció
  
La valoració de les sol·licituds presentades es realitzarà atenent els criteris següents:
  
a) Trajectòria professional del sol·licitant.
  
b) Proposta de text que presenta.
  
c) Es valorarà especialment el fet que hi haja algun compromís de publicació entre l'autor i una editorial o bé de producció a càrrec d'una companyia o empresa.
  
14. Obligacions particulars dels beneficiaris
  
En el cas que Teatres de la Generalitat Valenciana decidisca produir o editar algun dels textos objecte d'ajuda, l'autor hi haurà de donar l'autorització pertinent. Això no obstant, si s'ha presentat junt a la sol·licitud un compromís previ entre l'autor i una editorial o companyia per a l'edició o producció del text, es respectarà.
  
En el cas que tercers decidisquen editar o produir algun dels textos, els beneficiaris de les ajudes es comprometen a fer constar la col·laboració de la Conselleria de Cultura, Educació i Ciència de la Generalitat Valenciana i a incloure el logotip de Teatres de la Generalitat Valenciana en el material imprès que es difonga.
  
Capítol III
  
Ajudes a la producció
  
15. Finalitat de l'ajuda
  
Les ajudes a la producció tenen com a finalitat augmentar qualitativament els espectacles de teatre i dansa que es produeixen a la Comunitat Valenciana, a l'efecte d'oferir als ciutadans una oferta diversificada i de qualitat.
  
16. Quantia de les ajudes
  
Segons la base 2.2 per a la modalitat d'ajudes esmentada, el nombre d'ajudes concedides no podrà excedir de deu, i tindran una dotació unitària màxima de 8.000.000 de pessetes.
  
17. Beneficiaris
  
Solament podran sol·licitar les ajudes companyies o empreses de la Comunitat Valenciana.
  
18. Documentació específica que ha d'acompanyar la sol·licitud
  
1) Projecte del muntatge que es pretén realitzar, que haurà de contenir:
  
- Títol i autor de l'obra.
  
- En el cas que l'obra genere drets d'autor, certificat de SGAE que indique que està autoritzat per a la posada en escena.
  
- Quadres artístics, tècnics i de gestió.
  
- Pressupost de despeses, ingressos i dèficit previst.
  
- Data i lloc previst per a l'estrena i realització de deu representacions.
  
2) Memòria de les activitats realitzades els anys anteriors per la companyia o l'empresa.
  
3) Relació d'altres subvencions que s'hagen sol·licitat a entitats públiques o privades per al mateix fi i, si s'escau, l'import de les ajudes concedides.
  
19. Criteris de selecció
  
La valoració de les sol·licituds presentades es farà atenent els criteris següents:
  
- Format de producció, nombre d'actors, quadre tècnic i de gestió i currículum professionals dels integrants.
  
- Agrupació de diferents companyies valencianes en un projecte de producció conjunt.
  
- Qualitat, capacitat d'innovació i valor artístic del projecte.
  
- Pressupost i pla de finançament de la producció.
  
- Pla de distribució i exhibició.
  
- Valoració de la trajectòria de la companyia i dels seus equips artístics i de producció.
  
- Producció d'autors valencians.
  
- Producció d'obres en valencià.
  
Capítol IV
  
Ajudes a gires i assistència a festivals
  
20. Finalitat de l'ajuda
  
Les ajudes a gires i assistència a festivals tenen com a finalitat facilitar l'exhibició de les produccions de companyies valencianes de teatre o dansa a Espanya o a l'estranger, i la seua presència en festivals o mostres de caràcter nacional o internacional.
  
S'exclouen de les ajudes les gires o festivals que es realitzen al territori de la Comunitat Valenciana.
  
21. Quantia de les ajudes
  
Dins dels límits establits en la base 2.2, i per al conjunt de les dues fases previstes en aquesta ordre, el nombre d'ajudes concedides no podrà excedir de quinze, i tindran una dotació unitària màxima de 4.000.000 de pessetes.
  
22. Beneficiaris
  
Solament podran sol·licitar les ajudes companyies o empreses de la Comunitat Valenciana.
  
23. Documentació específica que ha d'acompanyar la sol·licitud
  
a) En el cas de gires:
  
1) Projecte de gira que es pretén realitzar, que haurà de contenir:
  
- Àmbit territorial de la gira.
  
- Títol i autor de l'obra.
  
- Quadres artístics, tècnics i de gestió.
  
- Previsió de duració, calendari, locals i municipis on estan previstes les representacions.
  
- Pressupost de despeses, ingressos i dèficit previst.
  
2) Memòria d'activitats realitzades els anys anteriors per la companyia.
  
b) En el cas d'assistència a festivals:
  
1) Memòria de les activitats de la companyia on s'indiquen els festivals o mostres a què ha assistit.
  
2) Carta de compromís de l'entitat organitzadora del festival on es demane l'assistència de la companyia o empresa que sol·licita l'ajuda.
  
3) Pressupost de despeses, ingressos i dèficit previst.
  
24. Criteris de selecció
  
La valoració de les sol·licituds presentades es realitzarà segons els criteris següents:
  
a) En el cas de gires:
  
- trajectòria professional de la companyia,
  
- qualitat i valor artístic del projecte,
  
- resultats obtinguts en gires anteriors,
  
- nombre de dies d'actuació i locals de representació,
  
- foment dels autors valencians.
  
b) En el cas d'assistència a festivals:
  
- trajectòria professional de la companyia,
  
- qualitat i interès del festival a què es vol assistir,
  
- caràcter nacional o internacional del festival,
  
- suport d'altres organismes o institucions.
  
c) Es valorarà especialment la gira o assistència a festivals dels espectacles que hagueren obtingut a l'exercici anterior el premi de les arts escèniques de la Generalitat Valenciana al millor espectacle teatral i al millor espectacle de dansa.
  
Capítol V
  
Concertació de companyies
  
25. Finalitat de l'ajuda
  
La concertació de companyies de teatre i dansa té com a finalitat el manteniment i la progressiva consolidació de les companyies, i la seua projecció nacional i internacional. Les ajudes al manteniment de sales tenen com a finalitat possibilitar la programació regular en sales de teatre.
  
26. Quantia de les ajudes
  
Segons els límits establits en la base 2.2 per a la modalitat d'ajudes esmentada, el nombre d'ajudes concedides no podrà excedir de nou quan tinguen com a finalitat la concertació de companyies de teatre i dansa i de tres si la finalitat és el manteniment de sales. La dotació unitària màxima serà de 46.516.413 de pessetes en el cas de concertació de companyies i de 3.000.000 de pessetes per al manteniment de sales.
  
27. Beneficiaris
  
Solament podran sol·licitar concertació de companyies de teatre i dansa i manteniment de sales, companyies o empreses de la Comunitat Valenciana.
  
28. Requisits
  
a) En el cas de concertació de companyies de teatre i dansa, s'estableixen els requisits indispensables següents:
  
- Interès artístic i trajectòria de la companyia, que s'estableix en un mínim de cinc anys.
  
- Disposar d'un espai estable on realitzar les produccions i altres activitats pròpies.
  
- Posseir una estructura laboral estable.
  
- Haver realitzat els últims dos anys una mitjana de cinquanta representacions per any.
  
b) En el cas de concertació de companyies de teatre i dansa, s'estableixen els requisits complementaris següents:
  
- Inversió realitzada en infraestructures i equipaments al llarg dels últims anys.
  
- Realitzar una producció al llarg de 1998.
  
- Mantenir obres en repertori.
  
- Nombre de representacions fetes l'any 1997.
  
- Altres activitats (cursos, concessions de local, de materials, etc.).
  
c) En el cas de manteniment de sales, s'estableixen els requisits indispensables següents:
  
- Haver realitzat l'últim any un mínim de 120 representacions.
  
- Disposar d'una estructura laboral estable.
  
d) En el cas de manteniment de sales, s'estableixen els requisits complementaris següents:
  
- Inversió realitzada en infraestructures i equipaments al llarg dels últims anys.
  
- Altres activitats (cursos, concessions de local, de materials, etc.).
  
29. Documentació específica que ha d'acompanyar la sol·licitud
  
Les companyies que opten a concertació de companyies de teatre i dansa i de manteniment de sales hauran de presentar tota aquella documentació que consideren necessària perquè la Comissió Tècnica puga valorar els requisits indispensables i complementaris expressats en l'apartat anterior. En tot cas, serà imprescindible que presenten:
  
- Document acreditatiu de la propietat del local que es té, d'arrendament o cessió d'ús.
  
- Relació de dies cotitzats pels seus treballadors a la Seguretat Social durant 1997.
  
- Inventari valorat del patrimoni de què disposa la companyia.
  
- Relació de les actuacions realitzades el 1997 i de les exhibides en el cas de manteniment de sales, indicant data i lloc.
  
30. Criteris de selecció
  
Per a la valoració de les sol·licituds presentades, Teatres de la Generalitat Valenciana establirà un barem que atorgarà fins un màxim de quinze punts per cada un dels requisits considerats imprescindibles i deu per cada un dels considerats complementaris.
  
Capítol VI
  
Ajudes a la formació i la investigació
  
31. Finalitat de la concessió
  
Les ajudes tenen com a finalitat potenciar el reciclatge i la formació especialitzada dels diferents agents que participen en els processos de creació, producció, distribució i exhibició de productes teatrals i de dansa, i promoure projectes d'investigació que afavorisquen un major coneixement dels sectors del teatre i la dansa en la nostra comunitat.
  
32. Quantia de les ajudes
  
Dins dels límits establits en la base 2.2 per a la modalitat d'ajudes esmentada, el nombre d'ajudes concedides no podrà excedir de dotze, i tindran una dotació unitària màxima de 750.000 pessetes.
  
33. Beneficiaris
  
Persones físiques o entitats jurídiques de la Comunitat Valenciana que desitgen dur a terme activitats de formació especialitzada o investigació en els sectors del teatre i la dansa.
  
34. Documentació específica que ha d'acompanyar la sol·licitud
  
a) En el cas de petició d'ajudes per a assistència a cursos especialitzats, congressos, jornades, etc.:
  
- Memòria explicativa del programa de treball a realitzar.
  
- Currículum professional del peticionari.
  
- Lloc, data, i durada de l'acció formativa per a la qual se sol·licita l'ajuda.
  
- Cost de matrícula i, si s'escau, despeses addicionals de desplaçament i allotjament.
  
b) En el cas de petició d'ajuda per a la realització de projectes de formació o investigació:
  
- Presentació del projecte que es pretén realitzar, que com a mínim haurà d'incloure: finalitat, objectius, continguts, activitats, pressupost de realització i terminis d'execució.
  
- Currículums professionals de les persones que participen en el projecte com a professors o investigadors.
  
- Especificació, si s'escau, de les entitats o organismes que col·laboren en el projecte.
  
35. Criteris de selecció
  
La valoració de les sol·licituds presentades es realitzarà segons els criteris següents:
  
- Interès de l'acció formativa o projecte que es presenta.
  
- Currículums dels sol·licitants.
  
- Es valorarà el fet que les peticions o projectes que es presenten estiguen avalats per entitats o organismes que habitualment duen a terme programes de formació o investigació, especialment si és en els sectors de dansa o teatre.
  
36. Obligacions particulars dels beneficiaris
  
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
  
Capítol VII
  
Ajuda a entitats sense ànim de lucre
  
37. Finalitat de les ajudes
  
La modalitat d'ajudes esmentada té com a finalitat potenciar les activitats de teatre i dansa que realitzen associacions i entitats sense finalitat lucrativa, especialment les federacions o agrupacions que duguen a terme les seues activitats en tot el territori de la Comunitat Valenciana.
  
38. Quantia de les ajudes
  
Dins dels límits establits en la base 2.2 per a la modalitat d'ajudes esmentada, el nombre d'ajudes concedides no podrà excedir de vuit, i tindran una dotació unitària màxima de 4.000.000 de pessetes.
  
39. Beneficiaris
  
Associacions i entitats culturals sense ànim de lucre que duguen a terme les seues activitats a la Comunitat Valenciana.
  
40. Documentació específica que ha d'acompanyar la sol·licitud
  
1) Projecte que es proposa realitzar, on s'haurà d'indicar:
  
- Objectius i destinataris del projecte.
  
- Activitats a realitzar, dates previstes, mitjans materials, humans i tècnics de què es disposa.
  
- Pressupost detallat de despeses, ingressos i dèficit previst.
  
2) Memòria de les activitats realitzades els últims dos anys per l'associació o entitat.
  
3) Relació d'altres subvencions i ajudes que s'hagen sol·licitat a entitats públiques o privades per al mateix fi i, si s'escau, l'import de les ajudes concedides.
  
4)Registre d'estatuts de l'associació o entitat.
  
41. Criteris de selecció
  
La valoració de les sol·licituds presentades es realitzarà segons els criteris següents:
  
- Trajectòria de l'associació o entitat i resultats obtinguts en la gestió dels seus projectes.
  
- Interès i qualitat del projecte que presenten.
  
- Repercussió del projecte que presenten sobre autors, directors, actors, companyies, etc. de la Comunitat Valenciana.
  
Capítol VIII
  
Ajudes a projectes d'especial interès
  
42. Finalitat de l'ajuda
  
La modalitat d'ajudes esmentada té com a finalitat potenciar els projectes i activitats que, per la seua novetat, especialització o caràcter excepcional, puguen ser classificats com a projectes d'especial interès.
  
43. Quantia de les ajudes
  
Dins dels límits establits en la base 2.2 per a la modalitat d'ajudes esmentada, el nombre d'ajudes concedides no podrà excedir de vuit, i tindran una dotació unitària màxima de 3.000.000 de pessetes.
  
44. Beneficiaris
  
Persones físiques o entitats jurídiques que realitzen les seues activitats a la Comunitat Valenciana.
  
45. Documentació específica que ha d'acompanyar la sol·licitud
  
Projecte que es proposa realitzar, on s'haurà d'indicar:
  
- Objectius i destinataris del projecte.
  
- Activitats a realitzar, dates previstes, mitjans materials, humans i tècnics de què es disposa.
  
- Pressupost detallat de despeses, ingressos i dèficit previst.
  
46. Criteris de selecció
  
La valoració de les sol·licituds presentades es realitzarà segons els criteris següents:
  
- Trajectòria de la persona o entitat que sol·licita l'ajuda i resultats obtinguts en la gestió dels seus projectes.
  
- Interès i qualitat del projecte que presenten.
  
- Grau d'innovació i noves dimensions que puga aportar al desenrotllament dels sectors del teatre i la dansa a la Comunitat Valenciana.